২০০৫-এর এল ক্লাসিকো শেষ হওয়ার পর রিয়াল মাদ্রিদের সমর্থকরা ঠিক এভাবেই করতালি দিয়ে অভিনন্দন জানিয়েছিলেন রোনাল্ডিনহো গাউচোকে। ব্রাজিলীয় তারকার বিধ্বংসী পারফরম্যান্সে সেদিনও বার্সেলোনা ৩-০ গুঁড়িয়ে দিয়েছিল রিয়াল মাদ্রিদকে। 
এল ক্লাসিকো শেষ কবে এরকম দৃশ্য দেখেছে? যেখানে ৫৩ মিনিটে নেমার দ্য সিলভা স্যান্টোস জুনিয়রের একটি শৈল্পিক ফ্লিক থেকে ইনিয়েস্তা ডান পায়ের অপ্রতিরোধ্য শটে বল জালে জড়িয়ে দেওয়ার পর ডাগ-আউট থেকে উচ্ছ্বাসে বেরিয়ে এলেন তিনি! জড়িয়ে ধরলেন ইনিয়েস্তাকে। তার ঠিক দু’মিনিট পর মাঠে নামলেন লিওনেল মেসি। তাঁর ফুটবলজীবনে প্রথমবার, যেখানে এল ক্লাসিকোয় শুরু থেকে তিনি নেই! অথচ, শনিবারের ম্যাচে তিনি খেলবেন কি না সেই নিয়ে উত্তাল হয়েছিল ফুটবলবিশ্ব।

উচ্ছ্বসিত বার্সা শিবির। 
শুক্রবারের সাংবাদিক বৈঠকেও বার্সা ম্যানেজার লুইস এনরিকে মেসিকে সুস্থ বলেও জানাননি শেষপর্যন্ত কিংবদন্তি মাঠে নামবেন কি না। এল ক্লাসিকো হয়তো এরকম ছবিও হয়তো এর আগে দেখেনি। যেখানে বিশ্বফুটবল আবাক হয়ে দেখল যে, চিরকালীন প্রতিদ্বন্দ্বিতার ম্যাচে পূর্ণ শক্তির রিয়াল মাদ্রিদদের বিরুদ্ধে শনিবার বার্সেলোনা বুঝতেই দিল না যে, মেসি প্রথম একাদশে নেই! যে এল ক্লাসিকোয় বার্সার হয়ে এখনও পর্যন্ত মেসির রয়েছে ২১ গোলের সর্বাধিক রেকর্ড! যে ডার্বি ম্যাচে এখনও পর্যন্ত ১৫টি গোলের পাস দিয়ে মেসি রয়েছেন কিংবদন্তি ফেরেঙ্ক পুসকাসের সঙ্গে যুগ্মভাবে শীর্ষে! ম্যাচের ১১ মিনিটেই তার প্রতিফলন দেখল বের্নাবাউ। সের্জি রবার্তোর নিখুঁত আড়াআড়ি পাসে ডান পায়ের আউটস্টেপে দুর্দান্ত গোল করে গেলেন লুইস সুয়ারেজ। গত সেপ্টেম্বরে চোট পেয়ে ছিটকে .যাওয়ার পর মেসিহীন বার্সার হয়ে ১১টি গোল করা হয়ে গেল সুয়ারেজের। মাঝমাঠে রবার্তো, ইনিয়েস্ত আর আক্রমণে নেমার, সুয়ারেজের নেতৃত্বে রিয়াল মাদ্রিদকে তখনই অসহায় দেখাচ্ছে! 
ম্যাচের পর সাংবাদিক বৈঠকেও অসহায় বেনিতেজ। তিনি বলেছেন, ‘‘আমার দল নির্বাচন হয়তো ঠিক হয়নি! কিন্তু আমি যথাসাধ্য চেষ্টা করেছি। যেভাবে হেরেছি সেটা খুবই যন্ত্রণার। এখন আমার কাজ ফুটবলারদের মানসিকভাবে আবার উজ্জীবিত করা।’’ তার কিছুক্ষণ আগেই লাইনের ধারে দাঁড়িয়ে বেনিতেজকে শুনতে হয়েছে, ‘গো ব্যাক ফ্লোরেন্তিনো পেরেজ! গো ব্যাক রাফা বেনিতেজ!’ এবং ম্যাচ শেষ হওয়ার পরমুহূর্তেই স্প্যানিশ সংবাদমাধ্যমে জল্পনা শুরু হয়ে গিয়েছে যে, রিয়ালে আর কতদিন আয়ু বেনিতেজের। এখনই বিদায় নেবেম নাকি আগামী জুনে! 
মেসি নামলেন ৫৫ মিনিটে। প্রায় দু’মাস পর। এবং কী আশ্চর্য! গ্যালারিতে রিয়াল কোচ, ফুটবলার এবং ক্লাব প্রেসিডেন্টের উদ্দেশে প্রবলভাবে চলা বিদ্রুপ একমুহূর্তের জন্য থেমে গিয়ে শুরু হল মেসির নামে জয়ধ্বনি! রিয়াল সমর্থকরাও হয়তো অপেক্ষা করছিলেন মেসির মাঠে নামার অপেক্ষায়। দর্শকদের নিরাশও করেননি তিনি। ৭৩ মিনিটে তাঁরই ডিফেন্স চেরা পাস থেকে দলের চতুর্থ ও নিজের দ্বিতীয় গোল করে গেলেন সুয়ারেজ। তবু, রবিবারের বের্নাবাউকে যেন বেশি আচ্ছন্ন দেখাল ম্যাচের সেরা হওয়া ইনিয়েস্তাকে নিয়ে। সাংবাদিক বৈঠকে এনরিকে বলেছেন, ‘‘ইনিয়েস্তা হল ফুটবলের এক প্রতিষ্ঠান। আমার কাছে এখনও বিস্ময়।’’ 
আর রবিবারের ম্যাচে ম্যানেজারের ৩১ বছর বয়সী বিস্ময় ফুটবলার সাংবাদিকদের বলেছেন, ‘‘কিছুই হয়নি। লা লিগা এখনও অনেক দূর! তবে আজ আমরা ভালই খেলেছি।’’ ইনিয়েস্তা একইরকম আছেন! আর স্প্যানিশ সংবাদমাধ্যম? তারা জানাচ্ছে ইনিয়েস্তার প্রতিক্রিয়াটা ক্লাসিকো যুদ্ধের মতো ঝঁঝালো নয়!
রবিবার বের্নাবাউতে রিয়াল-বধের অন্যতম দুই নায়ক নেমার এবং ইনিয়েস্তা। (ইনসেটে) ম্যাচের পর বার্সা ড্রেসিংরুেম সতীর্থদের সঙ্গে মেসি। বার্সা তারকা লিখেছেন, ‘মাঠে ফিরে এমন মধুর জয় পেয়ে আমি অভিভূত। এভাবেই সমস্ত ম্যাচে জিততে হবে আমাদের’।